Solen skinnede om kap med Muamer Brajanac, der i dag spillede sin første kamp i den solgule Hobro IK trøje. Han valgte at manifestere sin debut ved at score intet mindre end tre mål, da holdet mødte Vendsyssel FF i Hjørring, og det var de eneste tre mål, der blev scoret under lørdagens kamp. To gange i første halvleg udnyttede den lange angriber et kæmpe forsvarskiks hos hjemmeholdet Vendsyssel FF, og det tredje mål scorede han i anden halvleg. God stemning Den tredje og sidste scoring kom først i de allersidste sekunder af kampen, og så kunne jublen for alvor bryde løs hos både spillere og leder fra Hobro. - Det er mit første senior-hattrick, og det kommer på et godt tidspunkt, for det var vigtigt, at  vi vandt den her kamp med den placering, vi har, siger Muamer Brajanac. Kampens vigtighed var der enighed om fra trænerens side. - Vi er ovenud lykkelige. Det var lige det, vi håbede på, sagde Martin Thomsen, en meget tilfreds Hobro IK træner. Vendsyssel FF faldt fra hinanden Mens man tydeligt kunne høre jublen fra omklædningsrummet med Hobro-spillere, var der larmende tavshed fra hjemmebanespillernes omklædningsrum. Kampen startede ellers godt for Vendsyssel FF, men som minutterne gik, blev spillet mere og mere febrilsk og til sidst faldt det hele fra hinanden. - Når man så samtidig forærer mål væk, som det skete i dag, så skal Vendsyssel FF passe på, det ikke bliver dem, der kommer i nedrykningsfare, vurderer TV2 Nords sportsjournalist, Mogens Jørgensen. Med sejren til Hobro etablerede de igen kontakt til de andre bundhold: Jammerbugt, Fremad Amager og Vendsyssel FF.

Referat:
Det gik ganske fornuftigt for Muamer Brajanac, da han lørdag spillede sin første kamp for Hobro IK.